MIV-positiewe man ‘funksioneel’ van virus genees(Argieffoto: Pixabay.com) Kenners hoop ŉ deurbraak is gemaak in die strewe na ŉ kuur vir MIV nadat daar onlangs bevestig is dat ŉ Britse man wat MIV-positief was “funksioneel van dié verwoestende virus genees” is. Unaids, die Verenigde Nasies se gesamentlike program oor MIV/vigs, sê in ŉ verklaring die man is in 2016 deur spesialiste by University College London en Imperial College London in Londen vir gevorderde Hodgkins-limfoom behandel. Die pasiënt het ŉ stamseloorplanting ontvang van ŉ skenker wat ŉ seldsame genetiese mutasie gehad het. Dié mutasie lei daartoe dat die draer MIV-weerstandig is. Navorsers het bevestig, ná die stamseloorplanting en nadat die man reeds 18 maande lank nie meer antiretrovirale medisyne gebruik nie, kan die MI-virus selfs deur die mees sensitiewe toetse nie in sy liggaam opgespoor word nie. Vigs-kenners meen dié geval dien as bewys van ŉ konsep wat wetenskaplikes kan help om ŉ kuur vir vigs te vind, maar dis nie op sigself ŉ kuur nie. Kenners sê die Britse pasiënt is “funksioneel genees” en “in remissie”, maar is versigtig om die pasiënt as heeltemal genees te bestempel. Michel Sidibé, uitvoerende direkteur van Unaids, meen egter dié geval is wel ŉ deurbraak. “Hoewel die deurbraak ingewikkeld is en baie werk nog gedoen moet word, gee dit ons hoop vir die toekoms dat ons moontlik deur middel van wetenskap ŉ einde kan bring aan vigs, deur ŉ inenting of kuur,” sê hy. “Dit wys egter ook hoe ver ons nog van daardie punt af is en hoe uiters belangrik dit is om voort te gaan met ons pogings wat MIV-voorkoming en behandeling betref.” Hy het daarop gewys dat stamseloorplantings uiters kompleks, intensief en duur is en ook saam met aansienlike newe-effekte kom. Dit is daarom nie ŉ werkbare manier om groot getalle mense wat MIV-positief is te behandel nie. “Die resultate van hierdie geval gee navorsers egter baie goeie insig in strategieë vir ŉ MIV-kuur en beklemtoon net weereens hoe belangrik wetenskaplike navorsing en innovering in hierdie verband is.” Die geval is net een van twee waar MIV-lyers funksioneel genees is. Die eerste was ŉ Berlynse pasiënt, Timothy Ray Brown, wat soortgelyke behandeling vir kanker in 2007 ontvang het. Volgens Unaids was daar in 2017 sowat 36,9 miljoen mense wat met MIV leef en 1,8 miljoen mense het in dié jaar die virus opgedoen. In dieselfde jaar het net 21,7 miljoen toegang tot MIV-behandeling gehad en is een miljoen mense aan MIV-verwante siektes dood.